作者：无名氏
词牌/韵律：瑶台月

paragraphs: 严风凛冽，万木冻，园林肃静如洗。
寒梅占早，争先暗吐香蕊。
逞素容、探暖欺寒，遍妆点、亭台佳致。
通一气，超群卉。
值腊后，雪清丽。
开筵共赏，南枝宴会。
好折赠、东君驿使。
把岭头信息远寄。
遇诗朋酒侣，尊前吟缀。
且优游，对景欢娱，更莫厌、陶陶沈醉。
羌管怨，琼花缀。
结子用调鼎饵。
将军止渴，思得此味。